फुटबॉल में बाला का बल - Sports footballer manipur gangom bala devi - AajTak
फुटबॉल में बाला का बल
मणिपुर की महिला फुटबॉल टीम ने 25 में से 20 बार राष्ट्रीय चैंपियनशिप जीती है. फुटबॉल के प्रति देवी का प्रेम जुनून में तब बदला जब उन्होंने बिष्णुपुर जिले में बचपन में पड़ोस के लड़कों के साथ फुटबॉल खेला.
गंगोम बाला देवी
भाव्या डोरे
नई दिल्ली, 20 फरवरी 2020, अपडेटेड 16:11 IST
गंगोम बाला देवी को स्कॉटलैंड के ग्लासगो में पहुंचे ज्यादा दिन नहीं हुए पर वे वहां जम चुकी हैं. 29 वर्षीया देवी स्कॉटलैंड के रेंजर्स फुटबॉल क्लब से जुड़ी हैं. वे पहली भारतीय महिला फुटबॉलर हैं जिन्होंने विदेश की किसी पेशेवर टीम के लिए खेलने का अनुबंध किया है. ग्लासगो से फोन पर वे कहती हैं, ''टीम के स्टाफ और अन्य खिलाडिय़ों का रवैया बड़ा दोस्ताना रहा है. सबने मेरा खुले दिल से स्वागत किया और मैं यहां काफी सहज महसूस कर रही हूं.'' प्रशिक्षण शुरू हो चुका है.
पिछले महीने के अंत में बेंगलूरू एफसी ने इस अनुबंध पर हस्ताक्षर होने की जानकारी दी, तो इसने भारत के फुटबॉल प्रेमियों को उत्साह से भर दिया. देवी कहती हैं, ''मैं रोमांचित हूं, मैंने अपने देश के लिए इतिहास बनाया है.''
दो बार की प्लेयर ऑफ द ईयर देवी भारतीय फुटबॉल टीम की प्रमुख खिलाड़ी रही हैं. उन्होंने अपने बचपन के जुनून को पेशेवर सफलता की कहानी में बदलकर दिखाया है. 2002 से खेलना शुरू करने के बाद से एक स्ट्राइकर और आक्रामक मिडफील्डर दोनों के रूप में खेलते हुए देवी ने राष्ट्रीय टीम के लिए 58 मैचों में 52 गोल किए. ''बचपन से ही मैं पेशेवर रूप में खेलने के सपने देखा करती थी. मेरी ख्वाहिश थी कि मुझे यूरोप में खेलने का मौका मिले.''
देवी मणिपुर की हैं, जो फुटबॉल प्रतिभाओं की खान है. मणिपुर की महिला फुटबॉल टीम ने 25 में से 20 बार राष्ट्रीय चैंपियनशिप जीती है. फुटबॉल के प्रति देवी का प्रेम जुनून में तब बदला जब उन्होंने बिष्णुपुर जिले में बचपन में पड़ोस के लड़कों के साथ फुटबॉल खेला. अमेरिकी कप्तान मेगन रापिनो, अर्जेंटीना के सुपरस्टार लियोनेल मेसी और पुर्तगाली क्रिस्टियानो रोनाल्डो उनके पसंदीदा फुटबॉल खिलाड़ी हैं.
उनकी ताजा कामयाबी इस वजह से भी और अहम हो जाती है क्योंकि फुटबॉल खेलने वाले 155 देशों में भारत 57वें स्थान पर है. देवी स्वीकार करती हैं कि भारत में बेशक अभी चुनौतियां बहुत हैं पर समय के साथ चीजें बेहतर भी हो रही हैं. ''2017 के बाद से हमारा फुटबॉल फेडरेशन बहुत काम कर रहा है. हमारे लिए सुविधाएं बढ़ीं है, यूरोप में खेलने के अधिक मौके मिल रहे हैं.''
रेंजर्स के साथ देवी का अनुबंध 18 महीने तक चलेगा. वे दूसरे खिलाडिय़ों से बस यह कहना चाहती हैं कि ''कभी हार मत मानो, कोशिश जारी रखो.''
अरमानों की राह पर
इरफान पठानः 370 नॉट आउट
पी.वी. सिंधु की महागाथाः ऊंचा लक्ष्य
पी.वी. सिंधूः सोना कितना सोणा है
बिसात पर उतरा नन्हा उस्ताद
ये जीत नहीं आसां